Gedagte vir die dag: Volharding onder drukFoto: pixabay.com Omdat dit aan julle ter wille van Christus genadiglik gegee is om nie alleen in Hom te glo nie, maar ook vir Hom te ly. (Filippense 1:29) Ek wil vir jou iets vertel. Sedert ek ’n gelowige geword het, het ek meer beproewinge beleef as ooit tevore. Die goeie nuus is dat Hy my die genade, krag en moed gee om deur te druk. Wat beteken vandag se Skrifgedeelte? Glo my, dis baie moeilik vir ’n ongelowige, iemand van hierdie wêreld, om te identifiseer met ’n Christen wat nog nooit probleme ondervind het nie. Niemand kan identifiseer met iemand met wie dit altyd net goed gaan nie: volop geld, blakend gesond, positiwiteit, idilliese huwelik en kinders wat die Here dien. Niemand kan daarmee identifiseer nie – dis soos om met “Superman” te identifiseer! Ek weerspreek nie die Woord van God nie. Jy ken my nou al – ek is ’n man van geloof; ek glo in geloof. Geloof het ons op hierdie plaas gehou. Ek glo en sien myself as ’n seun van Abraham. “Abraham het God geglo, en dit is hom tot geregtigheid gereken, en hy is ’n vriend van God genoem” (Jakobus 2:23). Dit het Abraham nie gevrywaar van swaarkry nie. Hy moes sy grond verlaat en na ’n onbekende bestemming reis. Farao het hom byna doodgemaak en in sy swakheid het hy sy vrou as sy suster voorgestel om sy lewe te red. Later het God vir hom gesê om sy enigste seun, Isak, te offer. Neem byvoorbeeld die apostel Paulus, ook bekend as Saulus van Tarsus, wat erken word as die skrywer van byna twee derdes van die Nuwe Testament – moet my nie vertel dat hy nie gely het nie. Ek weet van geen ander man, behalwe Jesus, wat meer as Paulus gely het nie. Ten spyte van sy lyding kon Paulus sê: “Christus sal soos altyd so ook nou, groot gemaak word in my liggaam, of dit deur die lewe of deur die dood is. Want vir my is die lewe Christus en die sterwe wins” (Filippense 1:20-21). My Vader, vanaf die begin van tye wandel U saam met u kinders. U het nog nooit dié wat hulle geloof in U plaas, teleurgestel of verlaat nie. Vader, help my vandag om my oë op U gerig te hou, ongeag wat met my gebeur. Amen.